Datum: 15.02.2013

**ZAPISNIK**

**13. redne seje Občinskega sveta Občine Kobilje,**

**ki se je pričela dne 05.02.2013 ob 16.15,**

**v sejni sobi Občine Kobilje**

PRISOTNI ČLANI OBČINSKEGA SVETA: Boštjan Krivec, Saša Fras, Pavel Horvat, Tomaž Ferencek, Janez Gašparič, Darko Gjerek

PRISOTNI OSTALI VABLJENI: svetovalec župana III Boštjan Horvat , Milena Antolin (računovodkinja), Vera Nemec (zapisnica)

ODSOTEN: Emil Bukovec, predsednik NO Robert Ščap

SEJO VODIL: župan Stanko Gregorec

Predlagani dnevni red:

1. **Potrditev zapisnika 12. redne seje**
2. **Realizacija / uresničevanje sklepov**
3. **Predlog odloka o proračunu občine Kobilje za leto 2013 - prva obravnava**

**Poročevalka:** Milena Antolin, računovodkinja

1. **Občinsko kreditiranje (2010 – 2012)**
2. **Izdajanje mnenja za dodatno subvencijo vrtca**
3. **Predlogi in pobude**
4. **Razno**

Župan Stanko Gregorec pozdravi vse prisotne, ugotovi sklepčnost in predlaga spremembo dnevnega reda in sicer zamenjavo 1. in 3. točke ter 2. in 4. točke dnevnega reda.

Svetnik Boštjan Krivec se ne strinja s predlogom odloka o proračunu občine Kobilje za leto 2013 - prva obravnava, ker je mnenja, da ni pripravljeno v skladu s zakonom.

Župan Stanko Gregorec, da na glasovanje spremenjeni dnevni red z gradivom, ki ga je pripravila občinska uprava:

***Sklep št. 221***

***Sprejme se spremenjeni dnevni red 13. redne seje Občinskega sveta občine Kobilje.***

Spremenjeni dnevni red:

1. **Predlog odloka o proračunu občine Kobilje za leto 2013 - prva obravnava**

**Poročevalka:** Milena Antolin, računovodkinja

1. **Občinsko kreditiranje (2010 – 2012)**
2. **Potrditev zapisnika 12. redne seje**
3. **Realizacija / uresničevanje sklepov**
4. **Izdajanje mnenja za dodatno subvencijo vrtca**
5. **Predlogi in pobude**
6. **Razno**

Ob glasovanju je bilo prisotnih 5 članov občinskega sveta, **ZA** so glasovali 3 člani, **PROTI** je bil en član, en član se je vzdržal. **SKLEP JE SPREJET.**

**K 1. točki dnevnega reda:**

*Predlog odloka o proračunu občine Kobilje za leto 2013 - prva obravnava*

Župan povzame, da je bil predlog odloka o proračunu občine Kobilje za obdobje 2013-2014 – prva obravnava na prejšnji seji umaknjen zaradi dvoletnega proračuna, zavrača pa pripombe, da ni pravilno pripravljen. Proračun za leto 2013 je naravnan racionalno za tisto, kar občina Kobilje želi izvajati in tisto kar mora po zakonu financirati. Pripombe ter pobude podane na javni razpravi in sejah odborov bodo razdelane in po potrebi se bodo sredstva na določenih postavkah prerazporedila, pri pripravi pobud in sprememb pa je potrebno upoštevati, da se sredstva na državni ravni zmanjšujejo. Župan preda besedo računovodkinji Mileni Antolin, ki pozdravi navzoče.

**V predlogu odloka o proračunu občine Kobilje za leto 2013 - prva obravnava je podan:**

* odlok o proračunu Občine Kobilje za leto 2013
* splošni del
* obrazložitev načrta razvojnih programov občine Kobilje za leto 2013
* kadrovski načrt
* tabelarni del načrta razvojnih programov
* tabelarni del splošnega proračuna

**V letu 2013 se načrtujejo PRIHODKI v višini 875.943 EUR, kar je za 10 % več kot je bilo planirano za leto 2012 od tega:**

* konto 70 davčni prihodki v višini 391.484 EUR (44 %)

*(povprečnina 2013/2012 536 €/543 € oz. za 1,3 % manj)*

* konto 71 nedavčni prihodki v višini 45.330 EUR (5 %)
* konto 72 kapitalski prihodki v višini 0 EUR (O %)
* konto 74 transferni prihodki v višini 439.129 EUR (51 %)

|  |  |  |
| --- | --- | --- |
| **Viri financiranja** | **2013 in 2014** | **%** |
|  |  |  |
| EU-Razvoj regije | 1,017.934,75 € | 85 % |
| SVLR – 21. člen | 108.458,00 € | 9 % |
| Občina Kobilje | 0 € |  |
| Dolgoročni kredit- 10 let | 85.542,56 € | 6 % |
|  | 1,211.935,00 € | 100 % |

**Načrtovani ODHODKI v letu 2013 so v višini 953.943 EUR od tega:**

* konto 40 tekoči odhodki v višini 233.759 EUR (25 %)
* konto 41 tekoči transferi v višini 194.565 EUR (20 %)
* konto 42 investicijski odhodki v višini 505.619 EUR (53 %)

*(v letu 2013 so sredstva za sofinanciranje domačih in tujih društev zmanjšana za 23% na pram letu 2012, po sprejetju proračuna bodo razpisani razpisi za dotacije društvom)*

*(pod zap. št. 227 je naknadno vključenih 600 EUR za dotacije, pokroviteljstva ali sponzorstva raznih prireditev, za društva, ki vlagajo zahtevke za sofinanciranje med letom , o višini prispevka obline odloča župan)*

*(v letu 2013 se predvideva za projekt RIC nameniti 493.228 EUR, za sofinanciranje lastnega deleža in dokumentacije pri projektu Pomurski vodovod se planirajo sredstva v višini 11.391 EUR, skupna vrednost projekta za občino Kobilje brez DDV znaša 1.011.833 EUR)*

* konto 43 investicijski transferi v višini 20.000 EUR (2 %)

Odplačilo glavnice za najeta dolgoročna posojila je načrtovano v višini 22.000 EUR.

Proračunski primanjkljaj je načrtovan v višini 100.000 EUR in se bo kril iz sredstev najetega dolgoročnega kredita.

**V nadaljevanju je obrazložitev načrta razvojnih programov občine Kobilje za leto 2013:**

1. Nakup opreme za občinsko upravo v višini 1.000 €
2. Regijski inovacijski center Kobilje v višini 493.228 €
3. Odlagališče CERO Puconci v višini 10.000 €
4. Vodooskrba Pomurja – sistem A v višini 11.391 €
5. Dejavnost zdravstvenih domov v višini 3.000 €
6. Investicije OŠ Kobilje v višini 7.000 €

**Kadrovski načrt občine Kobilje za leto 2013** ne predvideva sprememb v občinski upravi.

Ob 17.20 se seji priključi svetnik Saša Fras.

**Župan Stanko Gregorec** se zahvali računovodkinji za obrazložitev Predloga odloka o proračunu občine Kobilje za leto 2013 - prva obravnava ter pove, da gre sedaj proračun v javno obravnavo. Isto časno je treba v 7 dneh predstaviti proračun odborom, ki bodo podali pripombe in pobude ter nato v drugo obravnavo proračuna občine Kobilje. Župan pozove svetnike, da zastavijo morebitna vprašanja.

**Svetnik Darko Gjerek** – omenjeno je bilo, da se ne načrtuje prodaja nepremičnin ali to pomeni, da se odstopa od prodaje stanovanj?

**Svetovalec Boštjan Horvat** odgovori, da se prodaja stanovanj nadaljuje, vendar sedaj po drugih poteh (objave na prodajnih forumih …), namenoma pa prodaja ni bila vključena v proračun saj bi se v primeru neprodaja pojavil primankljaj v prihodkih v proračunu. Župan doda, da se stanovanji še naprej prodajata, pojavil se je še en kupec, ki je zainteresiran za nakup.

**Svetnik Darko Gjerek** – omenjena je bila obnova vasi ali je ni potrebno vključiti v proračun?

**Svetovalec Boštjan Horvat** – potrebno bo narediti DIIP in ga na naslednji seji potem potrditi. Prišle so ponudbe za rekonstrukcijo mostu pri tovarni oz. za novogradnjo, kar stroškovno pomeni cca. 140.000 €, vendar ponudnik opozarja, da pridobitev dokumentacije oz. gradbenega dovoljenja, vseh soglasij do 25.02.2013 je skoraj nerealno, realno bi bilo pridobiti dokumentacijo do maja 2013. Ponudba za ureditev pločnika od bloka do osnovne šole je cca. 15.000 € in bi se lahko vključila v razpis z avtobusno postajo. Svetnik Boštjan Krivec je mnenja, da se občinska uprava ne potrudi, da bi pravočasno pripravila dokumentacijo za projekte. Sam je posredoval vprašanje na ministrstvo preko e-maila in je dobil odgovor v dveh dneh.

**Župan Stanko Gregorec** poudari, da se občinska uprava trudi pridobiti odgovore na vprašanja, kar pa včasih ni lahko.

**Svetnik Boštjan Krivec** vpraša, koliko denarja je občina Kobilje zgubila, ker nima pravočasno pripravljene dokumentacije in se bo na razpis s 85 % financiranjem prijavila s projektom v vrednosti 15.000 €?

**Župan Stanko Gregorec** se ne strinja, saj se ve h kakšnemu projektu se pripravlja in kaj to finančno pomeni za občino Kobilje, se pa lahko prijavljamo na manjše razpise.

**Svetnik Darko Gjerek** opozori na napako pri kontu 70 – davčni prihodki v vrednosti 391.484 €, pravilna vrednost je 387.784 €.

**Računovodkinja Milena Antolin** bo popravila vrednost konta 70 – davčni prihodki.

**Svetnik Pavel Horvat** vpraša ali je 11.391 € delež občine pri Pomurskem vodovodu – sistem A in kako je bil določen (po številu prebivalcev) ?

**Župan Stanko Gregorec** odgovori, da je to delež občine Kobilje za pripravo celotne dokumentacije in vseh del pri izgradnji vodooskrbe Pomurja-sistem A.

**Računovodkinja Milena Antolin** pojasni potek financiranja Pomurskega vodovoda- sistema A, sklene se izvajalska pogodba v kateri so občine sopodpisnice, glavni izvajalec sistema A je občina Črenšovci, kar pomeni, da sredstva na državni ravni gredo direktno izvajalcem del, občina Črenšovci, pa mora od ostalih občin pridobiti 5 % delež in nakazati izvajalcem del.

**Svetnik Pavel Horvat** povzame, da se torej s 23. člena pokrijejo sredstva za lastni delež pri Pomurskem vodovodu-sistem A za obdobje treh let v vrednosti 54.000 € in razliko kredita, ki se vzame za kritje lastnega deleža pri projektu RIC. V nadaljevanju opozori, da bo problem zagotoviti 26.000 € za Pomurski vodovod za leto 2014 in predlaga, da se poskušajo najti sredstva v proračunu, zanima ga tudi v kolikor občina Kobilje letos vzame kredit v znesku 100.000 € ali se lahko v letu 2014 npr. za kritje lasnega deleža še zadolži?

**Računovodkinja Milena Antolin** odgovori, da se ob odobritvi ministrstva občina Kobilje lahko zadolži za cca. 257.000 € (maksimum zadolžitve). Vse pa bo odvisno od pogojene vrednosti projekta RIC, ki bo določala potreben znesek zadolžitve.

**Župan Stanko Gregorec** pove, da sta za občino Kobilje prioritetna projekt RIC in Pomurski vodovod-sistem A, zaradi česar se ne bo možno prijaviti na nekatere razpise.

**Svetnika Boštjana Krivca** zanima zakaj je prišlo do dvakratnega povečanja vrednosti za izdelavo spletne strani?

**Svetovalec Boštjan Horvat** odgovori, da so se zbirale ponudbe, ki so se gibale okrog 1.000 € (zajemale so povezavo z internim kanalom, podstrani za društva, izobraževanje za člane društev, server), za zakup prostora in je bilo lansko leto plačanih 600 € za letno gostovanje in vzdrževanje spletne strani, verjetno pa bo postavka v proračunu v resnici manjša. Svetovalec Boštjan pove, da je videl novo spletno stran občine in je podal še nekatere popravke, tako da upa da bo kmalu končana.

**Svetnik Saša Fras** predlaga, da se na spletni strani občine Kobilje objavi razpis za zbiranje ponudb za vzdrževanje vodovodnega omrežja, vzdrževanje ulične razsvetljave skratka za vse resorje vzdrževanja in se na osnovi ponudb izbere najboljšega ponudnika.

**Svetnika Boštjana Krivca** se strinja, saj bi s tem tudi domačim izvajalcem dali na znanje, da so zamenljivi.

**Svetnik Pavel Horvat** – zakaj zmanjšanje poslovnih najemnin, povečana amortizacija šole v vrednosti 7.000 € in koliko je dolžnikov?

**Računovodkinja** odgovori, da bo preverila zakaj je prišlo do zmanjšanja poslovnih najemnin in povečanja amortizacije šole. Prav tako bo do naslednje seje pripravila znesek dolžnikov in v kratkem bodo tudi izdani opomini le tem.

**Svetnik Boštjan Krivec** – ne izvaja se sklep št. 16, ki govori o dvakrat letnem poročanju občinskemu svetu o dolžnikih, preveriti je potrebno tudi zastaranje računov za vodovod.

Razvije se kratka razprava o neplačevanju obveznosti, v kateri sodelujejo vsi navzoči. Župan se osebno zadolži da bo poskrbel, da bodo v prihodnje opomini posredovani takoj ko zapadejo računi za plačilo.

**Svetnik Boštjan Krivec** – uporaba stavbnega zemljišča, na eni od prejšnjih sej se je govorilo o povečanju vrednosti točke stavbnega zemljišča, sedaj pa je v proračunu predvidena vrednost 600 €, kljub predvidenemu povečanju vrednosti točke za leto 2013. Zanima ga tudi zakaj je Lovska družina obravnavana drugače kot ostala društva.

**Računovodkinja** odgovori, da bo postavka pod zap. št. 9 popravljena in povečana za 300 €, Lovska družina dobi od države za odvračala denarna sredstva, ki se nakažejo na občino, občina pa jih samo prenakaže na Lovsko družino.

**Svetnik Boštjan Krivec –** zakaj je postavka košnja trave Komunala M. Sobota tako visoka?

**Svetovalec Boštjan** odgovori, da se za vsako sezono zbirajo ponudbe za košnjo trave in najugodnejši ponudnik je bila Komunala M. Sobota.

**Svetnik Boštjan Krivec –** izpostavi, da so svetniki na 13. Redni seji komaj izvedeli za kaj bo namenjen najeti kredit v višini cca. 100.000 €. Pove, da se bo cca. 20.000 € namenilo za pokrivanje minusa ustvarjenega v letu 2012 če prav razume.

**Računovodkinja Milena Antolin** – izpostavi, da bo relano stanje pokazal zaključni račun, je pa mnenja da je občina posloval z 0. Pove, da prihodki – odhodki ni rečeno, da je minus saj se lahko pokriva s stanjem na računu.

**Svetnik Boštjan Krivec** – 20.000 € kaj je to

**Računovodkinja Milena Antolin** – odplačilo kredita pri banki Koper in znesek odplačila letošnje vrednosti potencialno najetega dolgoročnega kredita

**Svetnik Boštjan Krivec** – torej se bo najel kredit da se bo odplačal del kretida

**Računovodkinja Milena Antolin** – kaj se financira z sredstvi najetega kredita je relativno, lahko se reče, da se s kreditom financira lastni delež projekta RIC ali pa se financira šola, najetje kredita je nujno, da se zagotovi sredstva v proračunu, ki so potrebna za financiranje planirane porabe in 20.000 € za odplačilo kredita.

**Svetnik Boštjan Krivec** – sigurno se ve zakaj je do tega prišlo

**Računovodkinja Milena Antolin** – ve se, da če občina nebi nič delala tega nebi bilo treba

**Svetnik Boštjan Krivec** – izpostavi, da ne želi, da se odplačuje kredit, pri katerem so obresti že odplačane in se najame nov kredit z novimi obrestmi za 10 let.

**Računovodkinja Milena Antolin** – ampak s tem se občina reši enega kredita.

**Svetnik Boštjan Krivec** – predlaga, da rajši občina najame manj kredita in ga odplačuje normalnim potem.

**Računovodkinja Milena Antolin** – izpostavi, da v kolikor pride do zamika sredstev s strani ministrstva, ki bodo potrebna za plačilo situacij se zna zgoditi, da bo 100.000 € kredita še premalo ampak tega ne more predvideti nihče.

**Svetnik Boštjan Krivec –** ali vpliva zakon o uravnoteženju javnih financ na proračun in zakaj ta ni naveden pri pravni podlagi v gradivu, ki ga je poslala občinska uprava?

**Računovodkinja Milena Antolin** odgovori, da zakon o uravnoteženju javnih financ vpliva zgolj na plače in je naveden v gradivu.

**Računovodkinjo Mileno Antolin** se zadolži, da preveri ali zakonska podlaga velja za vse javne zavode in agencije katerih ustanovitel je občina enako da posredujejo finančne načrte, ki vplivajo na proračun.

**Svetnik Boštjan Krivec –** izpostavi, da manjka tudi seznam predpisov občine ki vplivajo na proračun in izpostavi, da bi moralo to biti kot gradivo k proračunu.

**Računovodkinjo Mileno Antolin** – občina nima takih predpisov, ki bi vplivali na proračun ampak so vsi pravilniki in akti posledica proračuna, kot npr. Pravilnik o financiranju društev ki se načrtuje.

**Svetnik Boštjan Krivec –** zanima zakaj se postavka za sejnine občinskega svetani znižala glede na to, da je bil lani sprejet nov pravilnik, ki je te stroške znižal in predlaga, da se ta postavka psoledično zaradi tega tudi zniža

**Računovodkinjo Mileno Antolin** – planirano je bilo stanje glede na lansko realizacijo in gre zgolj za načrt ni pa problem zneska znižat, potrebno pa se je zavedati, da že samo ena dodatna seja pomeni da so lahko ti stroški višji.

**Svetnik Pavel Horvat** – postavka računovodske storitve 6.000 € ali je pravilna?

**Župan Stanko Gregorec** odgovori, da je znesek postavke pravilen in da kvaliteta računovodskega dela ostaja enaka in še boljša.

**Svetnik Saša Fras –** v letošnjem proračunu so vsa društva združena v enem znesku. V eni od prejšnjih sej je bil sprejet sklep, da občina ne bo plačevala električne energije društvom, to sta športno in gasilsko društvu, sicer je bila v rebalansu predlagana sprememba, da se jim sredstva za elek. energijo povrnejo, vendar rebalans ni bil nikoli sprejet, kar pomeni, da so ta društva dobila preveč denarja. Svetnik Saša Fras zahteva, da se upošteva sprejeti oz veljaven sklep.

**Svetnik Boštjan Krivec** pove, da je v revizijskem poročilu zapisano, da je to skrito financiranje društva in ga je potrebno popraviti.

**Svetnik Saša Fras –** predlaga, da se v času javne razprave razmisli o povišanju cene vode, kanalščine in razsvetljave, res je da so hudi časi, vendar bi se težko našla občina, ki sofinancira že tako nizke cene komunalnih storitev občanom.

**Svetnik Boštjan Krivec** predlaga, da računovodkinja do naslednje seje pripravi izračune porabe omenjenih storitev.

**Svetnik Saša Fras** vpraša ali je postavka vrtec delana na podlagi njihovega finančnega načrta in obvesti občinski svet, da je bil zavrnjen inventurni elaborat šole ter da se zahteva podrobnejša razčlenitev. Prav tako je mnenja, da se bo povišala postavka enkratne nagrade ob rojstvu otroka vsaj za dve nagradi. Prav tako obvesti obinski svet, da bo Zdravstveni dom Lendava najverjetneje zaprosil za dotacijo za nabavo reševalnega vozila.

**Svetovalec Boštjan** odgovori da je postavka vrtec delana na podlagi ujp-a in lanske realizacije, je pa občinska uprava zahtevala finančni načrt vrtca, ki je bil občinski upravi posredovan v teh dneh, vendar je občinska uprava zahtevala še bolj podrobno razčlenitev finančnega načrta.

**Računovodkinja** odgovori, da je v proračunu predvidena postavka investicijski transferi-ZD Lendava v znesku 3.000 €.

**Svetnik Tomaž Ferencek** vpraša kaj predstavlja postavka družinski pomočnik?

**Računovodkinja** odgovori, da se iz naslova družinski pomočnik plačuje plača osebi, ki skrbi za invalidno osebo in sicer že dve leti.

**Župan Stanko Gregorec** vpraša ali ima še kdo kaj dodati, ker je bila tema izčrpana, poudari, da morajo pripombe podane pri prvem branju proračuna občine Kobilje za leto 2013 biti upoštevane pri naslednji seji, ko bo druga obravnava proračuna okrog 25.-26.02.2013. Takoj naslednji delovni dan se da v javno razpravo Predlog odloka o proračunu občine Kobilje za leto 2013, v tem času se morajo sestati tudi odbori, da podajo predloge in pripombe.

Župan da na glasovanje predlog sklepa:

***Sklep št. 222***

***Občinski svet občine Kobilje sprejme sklep, da se o predlogu proračuna Občine Kobilje za***

***leto 2013 opravi javna razprava in se z njim seznanijo vsi odbori.***

Ob glasovanju je bilo prisotnih 6 članov občinskega sveta, **ZA** je glasovalo 5 članov, en član **NI GLASOVAL**, ***SKLEP JE SPREJET.***

**K 2. točki dnevnega reda:**

*Občinsko kreditiranje (2010 – 2012)*

Svetnik Boštjan Krivec zastavi vprašanje računovodkinji ali je bilo kreditiranje v obdobju 2010 pravilno izvedeno?

Svetnik Boštjan Krivec pove, da je v revizijskem poročilu zapisano, da za pridobitev kredita v letu 2010 ni bilo pridobljeno soglasje Ministrstva za finance in ne soglasje občinskega sveta občine Kobilje.

Računovodkinja odgovori, da je prišlo do manjših napak, predvsem zaradi časovne stiske saj so se denarna sredstva rabila v dveh dneh, v tem času pa ni bilo mogoče pridobiti soglasja, predvsem pa je pomembno, da ni bilo delano v škodo občino Kobilje oz. kogarkoli drugega.

Svetnik Saša Fras je mnenja, da v kolikor revizijska hiša ugotovi hudo kršitev dela, bi verjetno takoj reagirala pri pristojnih organih, v nasprotnem primeru pa samo opozori na napake.

Župan se zahvali računovodkinji za podano obrazlago proračuna občine Kobilje za leto 2013.

Računovodkinja zapusti sejo ob 19. uri.

**K 3. točki dnevnega reda:**

*Potrditev zapisnika 12. redne seje*

Svetnik Boštjan Krivec predlaga da se sklep št. 214 preoblikuje, ker v sedanji obliki ni najbolje razumen, prav tako sklep št. 217 in sklep št. 220, kateremu se naj doda, da člani komisije ne bodo hkrati člani društev.

Svetnik Saša Fras predlaga, da se naj sklep št. 217 glasi »Občinski svet občine Kobilje ugotavlja, da v proračunu nima sprejete postavke za sofinanciranje pogrebnih stroškov«.

Župan Stanko Gregorec da na glasovanje sprejem zapisnika 12. redne seje s popravki.

***Sklep št. 223***

***Potrdi se zapisnik 12. redne seje s popravki.***

Ob glasovanju je bilo prisotnih 6 članov občinskega sveta, **ZA** je glasovalo 5 članov, en članse je **VZDRŽAL**, ***SKLEP JE SPREJET.***

**K 4. točki dnevnega reda:**

*Realizacija / uresničevanje sklepov*

Svetnik Darko Gjerek pokomentira predloge za razpis 322, ki se mu zdijo v redu, razen preplastitev igrišča pri osnovni šoli, ki ni tako nujna. Namesto tega predlaga ureditev okolja v športnem parku in ureditev lastništva športnega objekta.

Župan se strinja z idejo ureditve lastništva nad športnim objektom.

Svetnik Saša Fras pojasni, da je preplastitev igrišča pri OŠ bila dodana v primeru, da obnova mostu ne bi šla skozi, takrat bi preplastitev igrišča združili s pločnikom od šole do bloka. Pozdravlja idejo svetnika Darka Gjerek za ureditev strategije športa in rekreacije, vendar predlaga da se razmišlja o drugi lokaciji športnega igrišča oz. da se pristopi k resnemu reševanju lastništva športnih objektov in se najame odvetniška pisarna, da za občino rešuje in razišče možnost odkupa zemljišča.

Župan seznani občinski svet, da je g. Mirko Berden pripravljen iti v zamenjavo kmetijskega zemljišča, pojavlja pa se problem pri odkupu parcele št. 4169 (stara hiša) k.o. Kobilje, kot je bilo predlagano na prejšni seji, kjer si lastništvo deli s sestro, saj se boji kaj bo z njo.

Župan da na glasovanje naslednji sklep:

***Sklep št. 224***

***Občinski svet občine Kobilje potrdi uresničitev sklepov.***

Ob glasovanju je bilo prisotnih 6 članov občinskega sveta, **ZA** je glasovalo 6 članov, ***SKLEP JE SPREJET.***

**K 5. točki dnevnega reda:**

*Izdajanje mnenja za dodatno subvencijo vrtca*

Župan občinskemu svetu pove, da se je pozanimal v drugih občinah o izdajanju mnenja za dodatno subvencijo vrtca in sicer občina Dobrovnik deluje po isti strategiji kot mi, občina Turnišče je znižala za 2 % ekonomsko ceno vrtca.

Svetnik Saša Fras pozna situacijo v občini Lendava, ki ima komisijo sedmih članov, katera vsako pritožbo posebej obravnava (veliko število pritožb), občina Moravske Toplice pa ne izdaja mnenja za dodatno subvencijo vrtca nikomur.

Svetnik Darko Gjerek je mnenja, da se zniža starševski prispevek za vrtec tistim, ki so v višjem razredu, vsem, ki imajo 10 % se pusti, nikakor pa ne podpira ideje, da se vrtec ne bi plačeval.

Svetnik Pavel Horvat je mnenja, da se zniža tistim, ki pošljejo vlogo za dodatno znižanje starševskega prispevka, ostalim ne.

Razvije se kratka debata.

**Občinski svet podaja mnenje občinski upravi, da se ne izdaja mnenje za dodatno subvencijo vrtca.**

**K 6. In 7. točki dnevnega reda:**

*Predlogi in pobude, Razno*

Župan Stanko Gregorec seznani občinski svet z izborom javnih delavcev. Razpis je bil podan za invalidni osebi, ki ju sedaj občina ne more zaposliti z obrazložitvijo zavoda, da sta ti dve osebi že prevečkrat bili zaposleni preko javnih del. Na javnih delih sta zaposlena Seršen Terezija in Penhofer Jožef. V občini Kobilje ni invalidne osebe, ki bi bila pripravljena oz. zmožna delati, razen ene, vendar je občina vseeno zaprosila zavod za zaposlovanje, da na občino naslovi invalidne osebe iz drugih krajev, Dobrovnika, Renkovec, Turnišča, vendar po razgovoru z njimi na zavodu za zaposlovanje ni bilo možno najti nikogar, ki bi lahko delal na javnih delih. Ko so bile izčrpane vse možnosti se je občinska uprava odločila da izbere edinega kandidata iz občine Kobilje, ki je še ostal t.j. Nemec Valter. Na javnih delih je do 12.04.2013 zaposlena Tadeja Toplak (razlika do 1 leta), s 13.04.2013 pa bo prišla druga oseba in s 01.03.2013 se bo zaposlila še ena oseba preko Športnega društva. Ostala je še ena invalidna oseba s V. stopnjo izobrazbe in v kolikor ne bo primernih kandidatov delovnega mesta ne bomo zaposlnili.

Svetnik Saša Fras obvesti navzoče, da se je sestal Svet zavoda šole in vrtca in na katerem je ravnateljica šole Milena Ivanuša obvestila prisotne, da po grobih izračunih za naslednje šolsko leto in po stališčih, ki jih je sprejela država, se normativov ne bo zniževalo individualno. Naša šola je zadnjih 15 let imela oddelke določene na podlagi individualne prošnje, nižje od normativov. V grobem to pomeni, da v kolikor ni bilo dovolj otrok, so bili vseeno odobreni štirje oddelki. Po zdajšnjih normativih in trenutnem številu otrok, bi to pomenilo le tri oddelke, kar je slab obet za naprej. V tako obliko šolanja lahko marsikdo podvomi in bi lahko sprožilo prešolanje otrok. Situacija je resna in prav je, da se o tem seznani občinski svet. Ravnateljica oz. učiteljski zbor imajo predlog, ki ga bodo uradno posredovali na občinski svet. Zakon dovoljuje financiranje izven Ministrstva za šolstvo, to pomeni, da bi občina sofinancirala dodatni oddelek. Svetnik Saša Fras je govoril s računovodkinjo šole, ki mu je povedala, da bi po izračunih občina morala za dodatni oddelek morala letno zagotoviti od 7 do 10.000 €, da bi zagotovili 4 oddelke. Svetnik predlaga, da se v roku 10 dni skliče izredna seja na to temo in se povabi ravnateljico na sejo, med tem pa občinska uprava pridobi dodatno mnenje s pristojnih institucij.

Razvije se kratka razprava v kateri sodelujejo vsi navzoči.

Svetnik Saša Fras predlaga, da se ravnateljico spodbudi, da že sedaj začne pripravljati strategijo za naprej in pripravljati ozadja za pritožbo na ministrstvo za šolstvo ter pripraviti scenarij, kaj bi se zgodilo, če bomo podružnica in s kom. Svetnik Saša se zaveže, da bosta s svetovalcem Boštjanom pripravila vprašanja za ravnateljico, jih posredovala svetnikom, da jih dopolnijo, občinska uprava pa jih bo posredovala ravnateljici osnovne šole.

Župan je mnenja v kolikor bodo pripravljena vprašanja za javni zavod OŠ, bo sklicana seja.

Svetnik Boštjan Krivec predlaga, da se reklamirajo in sanirajo klopi pri novi občinski stavbi.

Svetovalec Boštjan Horvat odgovori, da je občinska uprava že posredovala nekatere napake pri novi občinski stavbi izvajalcu, ki je obljubil, da bodo napake sanirane spomladi.

Svetnik Pavel Horvat opozori, da je potrebno popraviti kanalizacijski jašek, ki je bil poškodovan pri pluženju snega.

Župan Stanko Gregorec predlaga naslednji sklep:

**Sklep št. 225**

***Občinski svet občine Kobilje predlaga občinski upravi, da se v proračunu občine Kobilje za leto 2014 predvidijo sredstva v višini 5.000 €, za razrešitev pravno lastniškega položaja parc. št. 4806/2 in 4806/1 (športni park Kobilje).***

Ob glasovanju je bilo prisotnih 6 članov občinskega sveta, **ZA** je glasovalo 6 članov, ***SKLEP JE SPREJET.***

Seja končana ob 20.45.

Zapisala: Župan

Vera Nemec Stanko Gregorec